Проект!

**Д О Г О В О Р**

ЗА ВЪЗЛАГАНЕ УПРАВЛЕНИЕТО НА “МНОГОПРОФИЛНА БОЛНИЦА ЗА АКТИВНО ЛЕЧЕНИЕ – “ИВАН СКЕНДЕРОВ” ЕООД ГР.ГОЦЕ ДЕЛЧЕВ

Днес, на ……...……….. 2019 г. /…………………………………………………............../ в гр. Гоце Делчев между подписаните:

1. **Община Гоце Делчев,** представлявана от Владимир Кръстев Москов - Кмет на общината, наричана за краткост „ВЪЗЛОЖИТЕЛ“, и
2. ......................................................с ЕГН ................................., постоянен адрес: .............................................................. наричан по-долу за краткост „УПРАВИТЕЛ“,

на основание проведен конкурс за възлагане управлението на „Многопрофилна болница за активно лечение „Иван Скендеров“ ЕООД гр. Гоце Делчев, чл.62, ал.4 от Закона за лечебните заведения, чл.14 от Наредба № 9 от 26.06.2000 г. за условията и реда за провеждане на конкурси за възлагане управлението на лечебни заведения по Закона за лечебните заведения, чл. 29 от Наредба № 3 за условията и реда за упражняване правата на собственост на община Гоце Делчев в търговски дружества с общинско участие в капитала, Решение № ...... от ............г на ОбС – гр. Гоце Делчев и Заповед № ................./.....................г. на кмета на общината се сключи настоящия договор за следното:

**ПРЕДМЕТ НА ДОГОВОРА**

Чл.1. ВЪЗЛОЖИТЕЛЯТ възлага, а УПРАВИТЕЛЯТ приема да управлява и представлява търговско дружество „Многопрофилна болница за активно лечение “Иван Скендеров“ ЕООД гр. Гоце Делчев с ЕИК 000022025, регистрирано в търговския регистър при Агенция по вписванията към Министерство на правосъдието, в съответствие с действащата нормативна уредба, решенията на едноличния собственик на капитала и клаузите на настоящия договор.

**СРОК НА ДОГОВОРА**

Чл.2 (1) Договорът се сключва за срок от 3 (три) години.

(2) Договорът влиза в сила от датата на вписването му в търговския регистър и регистъра на юридическите лица с нестопанска цел.

(3) На основание чл. 63, ал. 4 от Закона за лечебните заведения след изтичане на тригодишния срок, договорът за управление може да бъде подновен за нов тригодишен срок след решение на едноличния собственик на капитала, представяне на отчет за изпълнение на тригодишната бизнес-програма на дружеството и представяне на нова бизнес-програма за новия срок на договора.

**ПРАВА И ЗАДЪЛЖЕНИЯ НА ВЪЗЛОЖИТЕЛЯ**

Чл.3. ВЪЗЛОЖИТЕЛЯТ предава на УПРАВИТЕЛЯ управлението на дружеството, като осигури подходящи условия за осъществяването на правата и задълженията поети с този договор.

Чл.4. (1) ВЪЗЛОЖИТЕЛЯТ има право:

1. на достъп до работните места в дружеството при спазване на действащото законодателство;
2. да изисква и получава от УПРАВИТЕЛЯТ всякаква информация свързана с дейността на дружеството, включително информация за организационно-структурното и финансово-икономическото състояние на дружеството, договори сключени с трети лица, както и всички първични документи, свързани с дейността на дружеството;

(2) Едноличният собственик на капитала има право:

1. да контролира работата на УПРАВИТЕЛЯ и да определя срокове, в рамките на които последният е длъжен да предложи и предприеме мерки за отстраняване на констатираните недостатъци и пропуски при управлението на дружеството;

2. да определя бизнес-задача на дружеството, поотделно за всяка година и за целия срок на договора, в съответствие с програмата за развитие на дружеството, която е представена в конкурса за възлагане на управлението.

3. избира и освобождава регистриран одитор, които да извърши проверка на годишния финансов отчет на дружеството.

**ПРАВА И ЗАДЪЛЖЕНИЯ НА УПРАВИТЕЛЯ**

Чл.5. (1) УПРАВИТЕЛЯТ е длъжен:

1. да управлява и стопанисва имуществото на дружеството в защита и интерес на едноличния собственик на капитала – Община Гоце Делчев;
2. да уведомява незабавно в писмена форма ВЪЛОЖИТЕЛЯ за нововъзникнали обстоятелства, които са от съществено значение за дружеството;
3. да организира управлението в съответствие с действащото законодателство, решенията на едноличния собственик на капитала и утвърждава вътрешнонормативната уредба;
4. да осигури безопасни условия на труд с оглед опазване живота, здравето и трудоспособността на работещите в дружеството в съответствие с нормативните изисквания;
5. всяка година до 15-ти декември да внася в Общински съвет - Гоце Делчев проект за годишна план-сметка за приходите и разходите на дружеството през следващата година и бизнес-задача по т. 11;
6. да предлага, в съответствие с действащите нормативни актове, организационната и управленска структура, числеността на персонала и разпределението му в дружеството за утвърждаване от едноличния собственик на капитала;
7. да определя средствата за работна заплата, правилата за заплащане на труда, реда и начина за финансирането и да спазва нормативните изисквания свързани с дейността на търговското дружество в съгласие с действащата нормативна уредба и приетата годишна план-сметка и бизнес-задача за съответната година;
8. да пази търговска тайна, да не предоставя на трети лица информация за финансово- икономическото състояние на дружеството без съгласието на ВЪЗЛОЖИТЕЛЯ;
9. отдаването под наем и разпореждането с движими и недвижими вещи, съставляващи дълготрайни материални активи се извършва след решение на едноличния собственик на капитала чрез публично оповестен търг или публично оповестен конкурс;
10. да представя финансови отчети за полугодието и деветмесечието на текущата година в Постоянната комисия по общинска собственост и управление на общинските дружества и Постоянната комисия по здравеопазване и социално дело;
11. да разработи бизнес-задача за срока на договора за всяка година поотделно на база разработена от него програма за развитието на дружеството за тригодишен период, предложена в конкурса за възлагане управлението на МБАЛ „Иван Скендеров“ ЕООД, да създаде необходимите условия и предпоставки за нейното реализиране;
12. взема предохранителни мерки за защита интересите на дружеството, образува съдебни дела и организира защитата на последното по образувани срещу него дела;
13. обезпечава изпълнението на решенията на едноличния собственик на капитала;

(2) Бизнес-задачата по ал. 1, т. 11 съдържа конкретни икономически показатели, чието изпълнение УПРАВИТЕЛЯТ следва да осигури, като: рентабилност, производителност, обем на продажбите, печалба или намаляване на загуба, нови пазари, използване на съоръженията, поддържане на определен брой работни места, финансови задължения, инвестиции и други.

(3) УПРАВИТЕЛЯТ в 15-дневен срок след изтичането на полугодието и след приключване на финансовата година представя на общинския съвет писмен отчет за работата си, за резултатите от изпълнението на бизнес-задачата на дружеството, за финансовото и икономическото състояние на дружеството, за съществуващите проблеми и мерки за тяхното решаване. Отчетът съдържа и информация за изразходваните средства за реклама, спонсорство и дарения.

(4) При неизпълнение на бизнес-задачата и отрицателни финансови резултати за повече от две финансови години, едноличният собственик на капитала взема решение за налагане на материални санкции на УПРАВИТЕЛЯ в размер не по-малък от две месечни възнаграждения. Решението на едноличния собственик на капитала не изключва правата му по чл. 13, ал. 3, т. 3 и т.4 от договора, както и правомощията по чл. 137, ал. 1, т.5 от Търговския закон

(5) Бизнес-задачата по ал. 1, т. 11 за 2019 г. се представя в срок до 1 (един) месец след сключване на настоящия договор.

Чл.6. УПРАВИТЕЛЯТ има право:

1. да сключва, изменя и прекратява трудови договори, да налага дисциплинарни наказания, да стимулира/санкционира и командирова персонала на дружеството при спазване на действащата нормативна уредба;
2. да сключва всички видове договори с трети лица, свързани с дейността на дружеството;
3. да изразходва средствата за представителни цели, тържества, подаръци по видове разходи, но не повече от полагаемото се, съгласно действащите нормативни актове;
4. да ползва служебен автомобил при изпълнение на задълженията по този договор;
5. да бъде осигурен за сметка на дружеството за всички осигурителни случаи по нормативни актове за държавно обществено осигуряване по Кодекс за социално осигуряване и Закона за здравно осигуряване;
6. да извършва медицинска дейност като лекар – да работи на трудов договор, съгласно изискванията на Кодекса на труда и според изискванията и медицинските стандарти в „Многопрофилна болница за активно лечение “Иван Скендеров” ЕООД гр. Гоце Делчев с ЕИК 000022025, ако притежава образователно-квалификационна степен „магистър“ по медицина.

Чл.7. УПРАВИТЕЛЯТ няма право:

1. да се разпорежда с интелектуалната собственост на дружеството;
2. да предоставя кредити или гаранции на физически лица или юридически лица с имуществото на дружеството, пред банки или други кредитори, без разрешението на едноличния собственик на капитала;
3. да огласява служебна информация и сведения за дружеството, докато изпълнява задълженията си по този договор, както и за срок от 3/три/ години след прекратяването му.

**ВЪЗНАГРАЖДЕНИЕ НА УПРАВИТЕЛЯ**

Чл.8. Едноличният собственик на капитала определя месечно възнаграждение на УПРАВИТЕЛЯ, съгласно чл. 36, ал. 4 от Наредба № 3 за условията и реда за упражняване на правата на собственост на община Гоце Делчев в търговски дружества с общинско участие на капитала в размер на 2.8 от средната месечна работна заплата за дружеството.

Чл.9. Възнаграждението по преходния член се изплаща на УПРАВИТЕЛЯ ежемесечно, като авансова сума по графика за изплащане на заплатите в дружеството.

Чл.10. Възнаграждението на УПРАВИТЕЛЯ е за сметка на средствата за работната заплата на дружеството. То се облага с данък върху общия доход по реда и условията на Закона за данъците върху доходите на физическите лица. Отговорност за деклариране на сумите, получени като възнаграждение по този договор и за плащането на полагащия се данък общ доход носи УПРАВИТЕЛЯ.

Чл.11. УПРАВИТЕЛЯТ се осигурява на база реално изплатените му суми като възнаграждение съгласно нормативните актове.

Чл.12. ВЪЗЛОЖИТЕЛЯТ не гарантира размера на възнаграждението на УПРАВИТЕЛЯ и не го компенсира при липса на средства за работната заплата в дружеството.

**ПРЕКРЕТЯВАНЕ НА ДОГОВОРА**

Чл.13. (1) Настоящият договор се прекратява с изтичането на срока, освен ако не бъде подновен, съгласно чл. 2, ал. 3.

(2) Договорът може да се прекрати преди изтичане на срока му:

1. по искане на управителя, изразено писмено пред едноличния собственик на капитала с предизвестие от 3 (три) месеца;

2. при преобразуване, прекратяване или ликвидиране на дружеството, както и при промяна на собственика на капитала;

3. в случай на смърт или поставяне под запрещение на управителя;

4. поради фактическа невъзможност на управителя да изпълнява задълженията си, продължила повече от 60 (шестдесет) дни;

5. при възникване на обстоятелство, обуславящо забрана или ограничение за лицето за заемане на такава длъжност, съгласно закона или учредителния акт на дружеството;

6. по взаимно съгласие;

7. с решение на едноличния собственик на капитала с писмено предизвестие от 1 (един) месец.

(3) Настоящият договор може да бъде прекратен преди изтичането на срока му, без да се дължи предизвестие с решение на едноличния собственик на капитала, когато управителят:

1. извърши нарушение на закона при или по повод изпълнението на договора;

2. чрез свой действия или бездействия причини влошаване на финансовите резултати и/или от които са произтекли немаловажни вреди за лечебното заведение;

3. системно неизпълнява решенията и писмените указания на едноличния собственик на капитала;

4. допусне лошо изпълнение на икономическите показатели в одобрената му бизнес-задача;

5. предостави на ВЪЗЛОЖИТЕЛЯ невярна информация за състоянието на дружеството или съставяне и утвърждаване от УПРАВИТЕЛЯТ на документи с невярно съдържание.

Чл.14. (1) При прекратяване на договора УПРАВИТЕЛЯТ има право на парично обезщетение, съответстващо на неизползваните платени неприсъствени дни.

(2) Размерът на паричното обезщетение за неизползваните неприсъствени дни се изчислява от начисленото на УПРАВИТЕЛЯ среднодневно брутно възнаграждение за последния календарен месец, предхождащ прекратяването на договора.

**ДРУГИ УСЛОВИЯ**

Чл.15. УПРАВИТЕЛЯТ отговаря имуществено за причинените на дружеството вреди.

Чл.16. (1) УПРАВИТЕЛЯТ има право на 30 (тридесет) дни платени неприсъствени дни годишно, извън празничните и почивни дни.

(2) Платените неприсъствени дни се ползват в рамките на съответната календарна година.

(3) Със съгласие на ВЪЗЛОЖИТЕЛЯ могат да се отложат ползването на 10 (десет) платени неприсъствени дни за следващата календарна година.

(4) Когато платените неприсъствени дни или част от тях не са ползвани до изтичане на две години от края на годината, за която се полага, независимо от причините за това, правото на ползването им се погасява по давност.

(5) В случай на необходимост на УПРАВИТЕЛЯ може да се разреши и ползването на неплатени присъствени дни над размера, посочени в ал. 1, определени от ВЪЗЛОЖИТЕЛЯ.

Чл.17. УПРАВИТЕЛЯТ уведомява ВЪЗЛОЖИТЕЛЯ за периода на ползване на платени неприсъствени дни в рамките на всяка година. В този случай УПРАВИТЕЛЯТ е длъжен да определи писмено длъжностното лице от дружеството, което да го замества за периода на неговото отсъствие.

Чл.18. УПРАВИТЕЛЯТ ползва всички права за командироване в страната и се отчита, съгласно Наредбата за командировките в страната.

Чл.19. Страните могат да се договарят за промени в условията на договора след подписването му при последващи изменения на действащата нормативна уредба, на икономическите условия и на решения на едноличния собственик на капитала, във връзка с упражняването на правата на едноличен собственик на капитала.

Чл.20. При прекратяване на договора УПРАВИТЕЛЯТ ползва правата си по Кодекса за социално осигуряване.

Чл.21. Всички спорни въпроси по тълкуването и прилагането на договора се решават по взаимно съгласие, а при непостигане на съгласие по съдебен ред.

Чл.22. За неуредените в този договор условия се прилагат разпоредбите на Търговския закон, Закон за лечебните заведения, Закон за задълженията и договорите, Наредба №3 за условията и реда за упражняване на правата на собственост на община Гоце Делчев в търговски дружества с общинско участие в капитала и другите действащи нормативни актове, които могат да намерят приложение в конкретния случай.

Настоящият договор се състави в три еднообразни екземпляра за всяка една от страните и един за търговския регистър към Агенцията по вписванията.

**ДОГОВАРЯЩИ СТРАНИ:**

ВЪЗЛОЖИТЕЛ: УПРАВИТЕЛ:

КМЕТ НА ОБЩИНА

ГОЦЕ ДЕЛЧАВ:

/Владимир Москов/ /…………………………./